Emmere eyataasanga Omuganda enjala 'ani akuwadde akatebe'. Abataabanga na mmere baayitibwanga banafu ku kyalo nga Buganda yeesasa n’okudduukirira abantu okuva mu bitundu ebirala abaalumbibwanga enjala. Kino kyawa Buganda obugagga bw’emmere nga kino kyesigama ku mbeera y’obudde ennungi omuli enkuba n’akasana ebiyamba ebirime okukula nga byeyagala. Omubaka Naluyima ng'alambula emmere ennansi. Faridah Kayiira omulimi e Sugu-Kitegankima mu Kikoma, Buikwe mu disitulikiti y’e Buikwe agamba nti olw’okuba Buganda erimu emmere nnyingi abantu b’ebintu ebirala abatalina bika bya mmere bya njawulo batuuka okulowooza nti Abaganda beekanasa kuba tebaalyanga buli kimu. “Omuganda yabeeranga n’emmere y’ebika eby’enjawulo okusinziira ku mbeera y’obudde nga kino kye kyabafuulanga abagagga b’emmere kuba wabeerangawo emmere eriibwa ekiseera kyonna,” bw’agamba. Anyumya nti emmere yonna yasimbibwa nga etagenda kuliibwa waakiri n’erekebwa mu nnimiro kyokka ng’ekuumiddwa mu ngeri z’enjawulo olwo embeera bwe yatabukanga gamba nga ekyeya ekyabeeranga ekiwanvu, nga baddayo ku mmere yaabwe.Wano bagunjaawo n’enjogera egamba nti ‘emmere embi terumya njala’. Okugeza, ekkobe lyabeeranga mmere eriibwa ku njala era lyasimbibwanga mu nsuku, emmwaanyi ne ku miti egisangibwa mu nnimiro era bwe bwakungulwanga nga gakuŋŋaanyizibwa mu lusuku ne bagabikka. Lino lyamalangawo omwaka mulamba nga teryonoose. Emmere endala yabeeranga amayuuni ekika ky’Obukupa. Gano gameranga n’okudda mu bintu byonna w’ogasudde era ne gabala ate nga galwawo okwonoonekera mu ttaka, Gaasobolanga okubeerawo nga gasimbiddwa nga tegannayonooneka naddala ssinga tegabeera mu mazzi. “Emmere y’omu ttaka endala okuli ebisebe, nandigoya, balugu, bakulujjuuni, ebisebe, kyettumula, kaama n’endala yonna yasimbibwanga nga mmere yakwekuumisa mu biseera by’enjala kuba erwawo okwonoonekera mu ttaka,” Kayiira bw’agamba. Entangawuzi: Eno yawerekerwangako enva gamba nga empande, ebigaaga, enkoolimbo, eggobe eno ye ensaano y’ebikoola by’empindi n’ebirala ezaalibwanga n’emmere eno mu biseera by’enjala. Ng’oggyeeko emmere eyamba mu njala, waabeerangawo emmere ng’amatooke, muwogo, lumonde, kasooli, ebijanjaalo, ebinyeebwa okuli ebya bulijjo, kulekula, enva endiirwa ng’ejjobyo, nakati, ddoodo, ebibala nga ffene, ensaali, amatuggunda, emiyembe, amawolu, amatungulu n’ebirala.